冯时行
与诸友同坐梅下月雾凄清风琴泠然不类人世各
月冷逼疏影，梅孤泛清光。
儿曹窍孤竹，天风韵丝簧。
相将二三子，中夜聊徜徉。
泠泠白雪唱，滟滟碧霞觞。
清绝非人境，浩荡真醉乡。
飞花炯天星，坠叶呜瓦霜。
歌放满空阔，神融接混茫。
三山今何许，仙游谅荒唐。
人间有逍遥，岂阻路且长。
簪绂縻步武，得失煎肺肠。
役役少至老，过问或未尝。
以愚息我机，以学锄我荒。
以文导我兴，以酒发我狂。
使与风月亲，宁不荷彼苍。
夜久梅影偏，月亦邻西冈。
严风吹冠巾，白露沾衣裳。
归欤掩关卧，枕上从羲皇。